b'\n_START_ARTICLE_\nOlimpiniai simboliai\n_START_PARAGRAPH_\nOlimpiniai simboliai \xe2\x80\x93 logotipai, v\xc4\x97liavos ir kita simbolika naudojama Tarptautinio olimpinio komiteto. Kai kurie simboliai naudojami specialiomis progomis (ugnis, himnai \xc5\xbeaidyni\xc5\xb3 atidarym\xc5\xb3 metu), o kai kurie demonstruojami vis\xc4\x85 laik\xc4\x85.\n_START_SECTION_\n\xc5\xa0\xc5\xabkis\n_START_PARAGRAPH_\nOlimpinis \xc5\xa1\xc5\xabkis yra lotyni\xc5\xa1kas posakis Citius, Altius, Fortius (grei\xc4\x8diau, auk\xc5\xa1\xc4\x8diau, stipriau). \xc5\xa0\xc4\xaf \xc5\xa1\xc5\xabk\xc4\xaf 1894 m. \xc4\xafkuriant olimpin\xc4\xaf jud\xc4\x97jim\xc4\x85 pasi\xc5\xabl\xc4\x97 Pjeras de Kubertenas. J\xc4\xaf pranc\xc5\xabzas i\xc5\xa1girdo i\xc5\xa1 savo bi\xc4\x8diulio sporto entuziasto dominikono Henri Didono. \xc5\xa0is \xc5\xa1\xc5\xabkis buvo pristatytas 1924 m._NEWLINE_Kitas olimpinio jud\xc4\x97jimo \xc5\xa1\xc5\xabkis, kur\xc4\xaf taip pat pasi\xc5\xabl\xc4\x97 P. de Kubertenas yra \xe2\x80\x9epats svarbiausias dalykas yra ne laim\xc4\x97ti, o dalyvauti\xe2\x80\x9c.\n_START_SECTION_\n\xc5\xbdiedai\n_START_PARAGRAPH_\nPenki susikertantys m\xc4\x97lynos, geltonos, juodos, \xc5\xbealios ir raudonos spalv\xc5\xb3 \xc5\xbeiedai vadinami olimpiniais \xc5\xbeiedais. 1912 m. juos suk\xc5\xabr\xc4\x97 P. de Kubertenas. Pagal jo sumanym\xc4\x85 penki \xc5\xbeiedai simbolizuoja penkis \xc5\xbdem\xc4\x97s \xc5\xbeemynus \xe2\x80\x93 Afrik\xc4\x85, Azij\xc4\x85, Amerikas, Okeanij\xc4\x85 ir Europ\xc4\x85. Tuo metu bent viena i\xc5\xa1 \xc5\xa1i\xc5\xb3 spalv\xc5\xb3 buvo visose pasaulio \xc5\xa1ali\xc5\xb3 v\xc4\x97liavose.\n_START_SECTION_\nV\xc4\x97liavos\n_START_PARAGRAPH_\n1925 m. P. de Kubertenas suk\xc5\xabr\xc4\x97 olimpin\xc4\x99 v\xc4\x97liav\xc4\x85. V\xc4\x97liavoje baltame fone simbolizuojami penki olimpiniai \xc5\xbeiedai. _NEWLINE_Olimpin\xc4\x97s v\xc4\x97liavos visada kabo miestuose, kurie ruo\xc5\xa1iasi priimti ateinan\xc4\x8dias olimpines \xc5\xbeaidynes. Olimpini\xc5\xb3 \xc5\xbeaidyni\xc5\xb3 u\xc5\xbedarymo ceremonijos metu olimpin\xc4\x97 v\xc4\x97liava perduodama kit\xc5\xb3 \xc5\xbeaidyni\xc5\xb3 \xc5\xa1eimininkams ir demonstruojama to miesto rotu\xc5\xa1\xc4\x97je. _NEWLINE_Per pa\xc4\x8dias olimpines \xc5\xbeaidynes stadionuose kabo didesnio formato tik toms \xc5\xbeaidyn\xc4\x97ms skirtos v\xc4\x97liavos._NEWLINE_Pirm\xc4\x85 kart\xc4\x85 olimpin\xc4\x97 v\xc4\x97liava buvo panaudota 1920 m. vasaros olimpin\xc4\x97se \xc5\xbeaidyn\xc4\x97se Antverpene. Po \xc5\xa1i\xc5\xb3 \xc5\xbeaidyni\xc5\xb3 v\xc4\x97liava dingo, tod\xc4\x97l kitoms \xc5\xbeaidyn\xc4\x97ms Pary\xc5\xbeiuje buvo naudojama nauja v\xc4\x97liava. Nepaisant to, v\xc4\x97liav\xc5\xb3 perdavimo ceremonijos metu perduodama v\xc4\x97liava vadinama \xe2\x80\x9eAntverpeno v\xc4\x97liava\xe2\x80\x9c._NEWLINE_Nuo 1952 m. \xc5\xbeiemos olimpini\xc5\xb3 \xc5\xbeaidyni\xc5\xb3 atskira v\xc4\x97liava perduodama \xc5\xbeiemos olimpini\xc5\xb3 \xc5\xbeaidyni\xc5\xb3 organizatoriams. \xc5\xa0i v\xc4\x97liava vadinama \xe2\x80\x9eOslo v\xc4\x97liava\xe2\x80\x9c. _NEWLINE_Prad\xc4\x97jus organizuoti Jaunimo olimpines \xc5\xbeaidynes savo atskir\xc4\x85 v\xc4\x97liav\xc4\x85 turi jaunimo vasaros ir \xc5\xbeiemos olimpin\xc4\x97s \xc5\xbeaidyn\xc4\x97s.\n_START_SECTION_\nOlimpin\xc4\x97 liepsna\n_START_PARAGRAPH_\nVienas \xc5\xbeinomiausi\xc5\xb3 olimpinio jud\xc4\x97jimo simboli\xc5\xb3 yra olimpin\xc4\x97 liepsna. 1936 m. buvo sukurta tradicija olimpin\xc4\x99 liepsn\xc4\x85 \xc4\xafvairiais b\xc5\xabdais ne\xc5\xa1ti i\xc5\xa1 Olimpijos \xc4\xaf nauj\xc4\x85 \xc5\xbeaidyni\xc5\xb3 viet\xc4\x85. Olimpin\xc4\x99 liepsn\xc4\x85 \xc5\xa1ios kelion\xc4\x97s metu ne\xc5\xa1a \xc4\xafvair\xc5\xabs sportininkai, politikai, \xc4\xaf\xc5\xbeymyb\xc4\x97s, paprasti \xc5\xbemon\xc4\x97s. \xc5\xbdaidyni\xc5\xb3 atidarymo ceremonijos metu olimpin\xc4\x97 liepsna \xc4\xafne\xc5\xa1ama \xc4\xaf atidarymo stadion\xc4\x85 ir nuo jos u\xc5\xbedegamas \xc5\xbeaidyni\xc5\xb3 aukuras, \xc5\xa1vie\xc4\x8diantis vis\xc5\xb3 \xc5\xbeaidyni\xc5\xb3 metu.\n_START_SECTION_\nMedaliai ir diplomai\n_START_PARAGRAPH_\n\xc5\xbdaidyni\xc5\xb3 prizininkams yra \xc4\xafteikiami aukso, sidabro ir bronzos medaliai. 1 vietos laim\xc4\x97tojai gauna auksu padengtus sidabro medalius, 2 vietos \xe2\x80\x93 sidabrinius, 3 vietos \xe2\x80\x93 bronzinius. Nuo 1928 iki 2000 m. ant vienos medali\xc5\xb3 pus\xc4\x97s buvo simbolizuojamas pergal\xc4\x97s deiv\xc4\x97s Nik\xc4\x97s atvaizdas. Nuo 2004 m. ant medali\xc5\xb3 demonstruojama skrendanti Nik\xc4\x97._NEWLINE_Nuo 1981 m. visiems sportininkams, u\xc5\xbe\xc4\x97musiems 1\xe2\x80\x938 vietas, \xc4\xafteikiami olimpiniai diplomai.\n_START_SECTION_\nOlimpinis himnas\n_START_PARAGRAPH_\nNuo 1896 m. \xc5\xbeaidyni\xc5\xb3 atidarymo metu grojamas olimpinis himnas. Himno kompozitorius yra Spyridon Samaras, \xc5\xbeod\xc5\xbei\xc5\xb3 autorius - Kostis Palamas. \xc5\xa0iuos k\xc5\xabr\xc4\x97jus pasirinko pirmasis TOK prezidentas Demetrius Vikelas. Olimpinis komitetas himn\xc4\x85 pripa\xc5\xbeino oficialiu olimpiniu himnu 1958 m.\n_START_SECTION_\nAlyv\xc5\xb3 vainikas\n_START_PARAGRAPH_\nSenovini\xc5\xb3 olimpini\xc5\xb3 \xc5\xbeaidyni\xc5\xb3 laim\xc4\x97tojai buvo apdovanojami alyvmed\xc5\xbeio vaikinais, vadinamais kotinosais. \xc5\xa0ie vainikai buvo daromi i\xc5\xa1 \xc5\xa1vento med\xc5\xbeio \xc5\xa1ak\xc5\xb3 Olimpijoje. Laim\xc4\x97tojai b\xc5\xabdavo gerbiami, maitinami ir garbinami. J\xc5\xb3 vardai buvo \xc4\xafra\xc5\xa1omi \xc4\xaf lentas, kad ateities kartos gal\xc4\x97t\xc5\xb3 \xc5\xbeinoti j\xc5\xb3 pasiekimus.\n_START_SECTION_\nOlimpinis gestas\n_START_PARAGRAPH_\nNuo 1924 m. olimpin\xc4\x97se \xc5\xbeaidyn\xc4\x97se buvo populiaru naudoti olimpinius gestus \xe2\x80\x93 de\xc5\xa1in\xc4\x99 rank\xc4\x85 i\xc5\xa1k\xc4\x97lus auk\xc5\xa1tai \xc4\xaf vir\xc5\xa1\xc5\xb3. \xc5\xa0is gestas buvo nustotas naudoti po II pasaulinio karo d\xc4\x97l didelio pana\xc5\xa1umo \xc4\xaf naci\xc5\xb3 naudotus gestus.\n_START_SECTION_\nOlimpiniai talismanai\n_START_PARAGRAPH_\nNuo 1968 m. \xc5\xbeiemos olimpini\xc5\xb3 \xc5\xbeaidyni\xc5\xb3 visos \xc5\xbeaidyn\xc4\x97s turi savo olimpinius talismanus. Da\xc5\xbeniausiai tai b\xc5\xabna su ta \xc5\xa1alimi susij\xc4\x99 gyv\xc5\xabnai ar \xc5\xbemoni\xc5\xb3 vaizdai._NEWLINE_Nuo 1980 m. \xc5\xbeaidyni\xc5\xb3 olimpiniai talismanai tapo matomi da\xc5\xbeniau, ypa\xc4\x8d stengiantis juos naudoti komercijos tikslais.'